La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì…
***
Cemût che e je lade
Probabilmentri, il plui grant patriarcje di Aquilee al fo Marquart, fi di Indrì di Randeck, nassût in Svevie tal 1296 e muart a Udin ai 3 di Zenâr dal 1381, tal mieç di une vuere pardabon internazionâl, che e viodeve la citât di Triest il motîf plui profont de contese. Cuasi une profezie, il fat che l’om plui rapresentatîf de Patrie al sedi mancjât sul plui biel di une cuistion triestine! Studiôs di dirit, si lu cjate a Bologne come student inte universitât plui antighe dal mont: propit li al fo “licentiatus cum facultate docendi”, ven a stâi cul titul di professôr, tal 1322. Si jere trasferît di Padue cualchi an prime, vâl a dî tal 1317, scjampant insiemi cun altris students de nazion todescje par motîfs ancjemò di sclarî, forsit par vie di une barufe nassude par vie di une fantate. Insome, une cuistion di amôr. Amì personâl di Carli IV, lu compagne a Rome, passant pal Friûl tal 1354-1355. Cjapitani militâr e cavalîr di grande abilitât militâr, al vignarà consultât tant che strateghe straordenari in cetantis cuistions che a tignivin impegnade la corone di Praghe no dome vie pe Italie, ma ancje in Gjermanie e in France. Par chest, e par tancj altris motîfs, al sarà propite l’Imperadôr a sostignîlu pe candidature ae catedre aquileiese. Cun chê cjarie, al jentrà in Friûl ai 24 di Dicembar dal 1365. E bielzà ai 23 di Avrîl dal 1366, a pôcs mês dal so insediament, al tache a meti man al document che ducj a cognossin cul non di “Costituzions de Patrie dal Friûl”: une opare grandiose, che nus ufrive, cuntune vore di anticip su tancj popui europeans, une straordenarie cjarte di civiltât e di modernitât, regalant ae Patrie un Parlament e une cjarte costituzionâl. Tant grande e fo chê imprese, che un dai prins libris publicâts a stampe in Friûl, pai caratars de oficine librarie di Gjerart di Fiandre, al sarà propit chel document li, voltât dal latin di un straordenari umanist furlan, Pieri Zocul, tal 1484. No dome la storie de Patrie dal Friûl duncje, ma ancje chê di dute la Europe e sarès stade diferente se un om dal stamp di Marquart nol ves puartât il pastorâl de Glesie furlane.
***
Cemût che e podeve lâ
Padue e sa jessi dolce inte tarde primevere. Il mês di Mai e je dute une rose. Sot dai puartis, i students de Universitât – scuindûts jenfri i lôr tabârs – a fasin la vuaite aes fantatis plui bielis. A ur dedichin cjançons. Poesiis scritis in latin, ma miscliçadis tes lôr lenghis. “Carmina”, les clamin, butadis jù tra une bevude e chê altre, sui bancons di len des tantis ostariis là che al diu dal vin si misclice simpri la biele muse di Venere. Marquart al è rivât di lontan. La Svevie e je tal cûr de Gjermanie. E te sô scarsele, dongje dai libris di dirit, al à un grum di pergamenis cu lis miniaturis dal manuscrit di amôr plui biel dal mont, comissionât nuie mancul che di Rudiger, dai siôrs Manesse di Zuric, amîs personâi dai Randeck: un regâl dal barbe Conrât, siôr di Auguste, canonic ma ancje, daûr di ce che si conte, straordenari cavalîr e amadôr. Vincjeun agns a somein fats par amâ, mighe par studiâ. Il sanc al clucugne tes venis. La muse si impie di fûc. Specialmentri cuant che dal barcon di chê cjase di marcjadants, dongje de borgade là che e vîf la nazion todescje, e cuche la biele musute di Ildegarde, fie di un artesan di Heidelberg. “Plui rosse di une rose, plui blancje di un zi, la plui biele jenfri lis bielis, par simpri mi gloriarai di te”, al cjante sconsolât il fi di Indrì, sunant il so liut, nancje che al fos il plui malinconic dai minnesaenger di Franconie, Baviere, Svevie o Sassonie metûts insiemi! La bionde Ildegarde però e je une man preseade di tancj. Sposâle al volarès dî cjapà sù une dote mighe di pôc! E il pari le à bielzà imprometude a un sorestant di Triest. “Volessial il cîl che une dì cualchidun al podès discjadenâ une vuere cuintri i triestins”, al vai il zovin Marquart, sot de lobie de Universitât. Dome la dì prime, la zingare dal marcjât i veve lete la man: “Destinât a grandis impresis, se tu savarâs dî di no al to cûr!”. Al pense a Paride, chel dal judizi dal miluç: freantsi de glorie de Sapience e de braùre de cariere al veve pûr lui preferide la bielece di Venere… Sì, e je vere, dopo e jere tonade la burascjade di Troie, ma mighe dit che e vadi simpri strucje! E cussì, smorseant un miluç, si cjate sot dal puarton di Ildegarde. E al tache a cjantâ une cjante che i à insegnade un zovin student furlan di Cividât, che al studie di nodâr: “Piruc miò dolc e inculurit”, a disin lis peraulis. E la biele e ven fûr. “E ce vuelino mai dî chestis peraulis, biel zovin che cussì ben tu cjantis?”. Marquart, che al à la lenghe francje, i rispuint di bot: “Se tu vegnis jù, ti conti”. “E gno pari? Ce disaraial gno pari?”, e dîs je galupe. “Bielo dumblo di valôr, cjantarai il vuestri amôr”, al continue lui, come nuie. Insome, la manfrine e va indenant fin cuant che i servidôrs dal pari a jessin rabiôs dal puarton par parâlu vie. Il grup di students todescs che si son fats dongje par gjoldisi la serenade lu pare. A rivin i talians, e i gjendarmis, e intun moment Padue e sclope di une rivolte rabiose. Students cuintri citadins. Al sucedeve dispès. Ma cheste volte, une buine schirie di todescs e ven butade fûr de Universitât, cun disdegn. In tancj di lôr si trasferiran a Bologne, par puartâ indevant i studis di dirit. “Vegnistu ancje tu, Marquart?”, i domandin i amîs. E lui, taponant sot dal tabâr chê biele frute che e veve non Ildegarde: “Lait a disi a chel student di Cividât che il so “piruç” al è stât plui insidiôs dal miluç di Paride. E ae zingare dal marcjât, che cualchi volte sielzi il cûr pluitost che la cariere e je la robe miôr di fâ tal mont”. E cussì, al scjampe vie lontan de citât. Forsit tornant te sô Svevie lontane. Sparint de Storie. Marquart di Randeck, student inamorât. Cuissà mai ce che al varès podût deventâ, lant daûr di chel che e disè la zingare? Un patriarcje magari. O un grant legjislatôr. O dutis dôs lis robis. Ma come che ducj a san, la Storie no si fas cui se… ❚
Angelo Floramo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
fur_Latn unk fur_Latn fur_Latn unk fur_Latn fur_Latn cjk_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn